b'\n_START_ARTICLE_\nUnescova svetovna dedi\xc5\xa1\xc4\x8dina\n_START_PARAGRAPH_\nUnescova svetovna dedi\xc5\xa1\xc4\x8dina zajema obmo\xc4\x8dja, ki so pod za\xc5\xa1\xc4\x8dito organizacije UNESCO bodisi kot kulturna ali pa kot naravna dedi\xc5\xa1\xc4\x8dina. Unescov seznam svetovne dedi\xc5\xa1\xc4\x8dine je leta 2008 \xc5\xa1tel 878 krajev, pri \xc4\x8demer jih je 679 kulturnih spomenikov, 174 naravnih, 25 pa me\xc5\xa1anih v 145 dr\xc5\xbeavah._NEWLINE_Leta 2013 je bilo na Unescovem seznamu skupno 981 znamenitosti kulturne ali naravne dedi\xc5\xa1\xc4\x8dine: 759 kulturnih, 193 naravnih in 29 me\xc5\xa1anih; nahajala so se v 160 dr\xc5\xbeavah. Med vsemi dr\xc5\xbeavami je najve\xc4\x8d znamenistosti v Italiji (49 znamenitosti), sledita pa jima Kitajska (45) in \xc5\xa0panija (44). _NEWLINE_Znamenitosti na predlog posameznih dr\xc5\xbeav ali skupnih nominacijah po \xc5\xa1tevilnih strokovnih preverjanjih, posebej organizacije ICOMOS, obravnava mednarodni Svetovni program dedi\xc5\xa1\xc4\x8dine (World Heritage Programme), upravljan s strani Unescovega komiteja (World Heritage Committee). Komite zastopa 21 dr\xc5\xbeav, ki jih za 4-letni mandat izvoli generalna skup\xc5\xa1\xc4\x8dina._NEWLINE_Unescov program izbira, imenuje in ohranja znamenitosti izjemnega kulturnega ali naravnega pomena za \xc4\x8dlove\xc5\xa1tvo. Pod dolo\xc4\x8denimi pogoji lahko te znamenitosti pridobijo finan\xc4\x8dna sredstva iz Fonda svetovnih znamenitosti (World Heritage Fund). Program je bil ustanovljen s konvencijo o za\xc5\xa1\xc4\x8diti in ohranitvi svetovne kulturne in naravne dedi\xc5\xa1\xc4\x8dine na Unescovi konferenci 16. novembra 1972. Odtlej je 185 dr\xc5\xbeav ratificiralo konvencijo. Slovenija je bila, tedaj \xc5\xa1e v okviru Jugoslavije, med najbolj aktivnimi \xc4\x8dlanicami._NEWLINE_Od leta 1986 so na seznam naravne dedi\xc5\xa1\xc4\x8dine vpisane \xc5\xa0kocjanske jame. Sledila je leta 2011 skupna evropska nominacija, znotraj katere so koli\xc5\xa1\xc4\x8da na Ljubljanskem barju, od leta 2012 pa \xc5\xa1e rudnik \xc5\xbeivega srebra Idrija, skupaj z Almadenom v \xc5\xa0paniji. \xc5\xbde dlje \xc4\x8dasa si za vpis prizadeva tudi Bolni\xc5\xa1nica Franja, v pripravi pa je tudi nominacija Krasa v sodelovanju z Italijo in Ple\xc4\x8dnikove dedi\xc5\xa1\xc4\x8dine v Ljubljani in Pragi v sodelovanju s \xc4\x8ce\xc5\xa1ko. Kar tri obmo\xc4\x8dja Unescove svetovne dedi\xc5\xa1\xc4\x8dine v Sloveniji so glede na velikost dr\xc5\xbeave in \xc5\xa1tevilo prebivalcev izredno veliko, bistveno ve\xc4\x8d kot v sosednjih dr\xc5\xbeavah, razen na Hrva\xc5\xa1kem.'